**บทที่ 1**

**บทนำ**

**1.1 ที่มาและความสำคัญของปัญหา**

 สถานการณ์ยาเสพติดเป็นภัยคุกคามสำคัญที่ก่อให้เกิดความเสียหายร้ายแรงต่อมวลมนุษยชาติทั่วโลกมาเป็นเวลายาวนาน อาจกล่าวได้ว่า ปัญหายาเสพติด จัดเป็นปัญหาที่ทุกประเทศ กำหนดให้เป็นวาระเร่งด่วนที่ต้องมีการแก้ไขอย่างจริงจัง เพราะนอกจากจะต้องสูญเสียทรัพยากรในด้านต่าง ๆ เป็นจำนวนมากในการแก้ไขปัญหาแล้ว ยาเสพติดยังเป็นสาเหตุที่จะนำไปสู่ปัญหาสังคมอื่น ๆ อีกเป็นจำนวนมาก ทั้งปัญหาอาชญากรรม ปัญหาวัยรุ่น ปัญหาโสเภณี ซ่องโจร และ การพนัน ส่งผล กระทบต่อความมั่นคงทั้งในด้านเศรษฐกิจและสังคม กระบวนการค้ายาเสพติด จึงเป็นองค์กรอาชญากรรมที่มีการดำเนินการที่ยากต่อการเข้าถึงในการปราบปราม เพราะมีผลประโยชน์ที่มหาศาล จึงมีผู้ที่จะเข้ามาสู่กระบวนการการค้ายาเสพติดในแต่ละประเทศเป็นอย่างมาก โดยเฉพาะในเขตภูมิภาคเอเชียตะวันออกเฉียงใต้ ในเรื่องความรุนแรงของปัญหายาเสพติด ประเทศไทยได้มีความร่วมมือกับประเทศเพื่อนบ้านในระดับทวิภาคี และพหุภาคีในด้านของ การป้องกันและปราบปรามยาเสพติด โดยแนวทางความร่วมมือในการแก้ไขปัญหายาเสพติด ให้ บรรลุผลนั้น ทุกประเทศในกลุ่มต้องมองปัญหาร่วมกัน โดยแลกเปลี่ยนความรู้ทางวิชาการ และมีการอบรมด้านการป้องกันและปราบปรามยาเสพติดร่วมกัน ไม่ว่าจะเป็น จีน ไทย พม่า ลาว เวียดนาม กัมพูชา แม้ว่าจีนจะไม่ได้อยู่ในประชาคมอาเซียนก็ตาม (กรอบยุทธศาสตร์ด้านการป้องกันและปราบปรามยาเสพติดเพื่อรองรับประชาคมอาเซียน ปี 2558, น. 16 - 19)

 ปัญหายาเสพติดจากนอกประเทศ โดยเฉพาะอย่างยิ่งตามแนวชายแดนไทยที่มีเขตติดต่อกับประเทศ พม่า ลาว กัมพูชาและยังรวมไปถึงประเทศจีน และเวียดนามที่ได้ส่งผลกระทบต่อสถานการณ์การแพร่ระบาดยาเสพติดในประเทศไทยอย่างหลีกเลี่ยงไม่ได้ และยังคงมียาเสพติดจำนวนมากเตรียมส่งเข้ามาในประเทศไทยได้ทุกเวลา โดยเฉพาะชนกลุ่มน้อยตามแนวชายแดนไทย ชนกลุ่มน้อยเหล่านี้ประกอบด้วย กองทัพสหรัฐว้า UWSA (United Wa State Army) เขตปกครอง พิเศษที่ 2 กลุ่ม เมืองลา (เขตปกครองพิเศษที่ 4) NDAA (National Democratic Alliance Army) กลุ่ม SSA/S ของ พลโท เจ้ายอดศึก กลุ่มกะเหรี่ยงคริสต์ KNU เหลือเพียงกลุ่ม KIA คะฉิ่นอิสระ ชนกลุ่มน้อยเหล่านี้ส่วนใหญ่จะมีรายได้จากการผลิตยาเสพติด โดยนำเงินที่ได้ไปซื้ออาวุธยุทโธปกรณ์ทางทหารมาเก็บสะสมไว้ และตลาดการค้ายาเสพติดที่สำคัญของกระบวนการค้า ยาเสพติดเหล่านี้ ก็คือประเทศไทย (สถานการณ์ยาเสพติดช่วงแผนปฏิบัติการ “พลังแผ่นดินเอาชนะยาเสพติด” 2555, น. 10)

 ถึงแม้ว่ารัฐบาลไทยทุกยุคสมัย ได้ให้ความสำคัญกับการปราบปรามและสกัดกั้นปัญหา การลักลอบนำยาเสพติดเข้ามาจากประเทศเพื่อนบ้าน ซึ่งปัจจัยหรือสาเหตุที่ทำให้ปัญหาการลักลอบนำเข้ายาเสพติดจากประเทศเพื่อนบ้านเข้ามาทางภาคเหนือของไทยยังคงมีความรุนแรงและ มีแนวโน้มสูงขึ้นมีหลายประการ ทั้งปัจจัยทางด้านสถานที่ตั้งของโรงงานหรือแหล่งผลิตยาเสพติดของประเทศเพื่อนบ้าน ภูมิศาสตร์ที่เอื้ออำนวย การรู้จักมักคุ้นหรือความเป็นเครือญาติกันระหว่างประชาชน ทั้งของประเทศเพื่อนบ้านที่เป็นแหล่งผลิตยาเสพติดและประชาชนตามชายแดนของประเทศไทย ซึ่งปัจจัยต่าง ๆ เหล่านี้ล้วนเอื้อต่อการลักลอบนำเข้ายาเสพติดจากประเทศเพื่อน บ้านเข้ามาทางภาคเหนือของไทย ลักษณะภูมิประเทศเป็นอีกปัญหาหนึ่งที่ทำให้ยากแก่การควบคุมและจับกุมเพราะชายแดนที่มีระยะทางยาวหลายพันกิโลเมตร อีกทั้งกำลังที่วางไว้ตามแนวชายแดนมีจำนวนจำกัด จึงทำให้มีช่องทางในการลักลอบนำยาเสพติดเข้ามาได้ รวมถึงลักษณะภูมิประเทศในภาคเหนือมีช่องทางเป็นป่าเขา สามารถลักลอบนำเข้ายาเสพติดได้โดยง่าย(รายงานข่าวกรองคดีสำคัญ ส่วนข่าวกรองยุทธการ สำนักปราบปรามยาเสพติด สำนักงาน ป.ป.ส., 2558, น. 6) ซึ่งปัจจัยต่าง ๆ เหล่านี้ล้วนเอื้อต่อการลักลอบนำเข้ายาเสพติดจากประเทศเพื่อนบ้านเข้ามาทางภาคเหนือตอนบนของไทยทั้งสิ้น ซึ่งจะเห็นได้จากสถิติการจับกุมคดียาเสพติดในห้วงเดือนตุลาคม 2559 – เดือนมิถุนายน 2560 สามารถจับกุมผู้ต้องหาได้จำนวน 18,130 คดี ผู้ต้องหา 18,475 คน เมื่อเปรียบเทียบกับปีที่ผ่านมามีการจับกุมเพิ่มขึ้นคิดเป็นร้อยละ 33.50 (ห้วงปี2559 จับกุมได้ 12,056 คดีและผู้ต้องหา 12,350 คน) โดยจังหวัดที่มีผลการจับกุมสูงสุดได้แก่ เชียงใหม่ เชียงราย ลำปาง และแพร่ ส่วนจังหวัดที่มีผลการจับกุมน้อยที่สุดได้แก่ แม่ฮ่องสอน พะเยา ลำพูน และน่านตามลำดับ ดังปรากฏตามตารางที่ 1.1

**ตารางที่ 1.1**

*ข้อมูลการจับกุมคดียาเสพติดรายจังหวัด ห้วงเดือนมิถุนายน 2560*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| เดือน | เชียงใหม่ | เชียงราย | แพร่ | แม่ฮ่องสอน | น่าน | พะเยา | ลำปาง | ลำพูน | รวม |
| ต.ค.59 | 601 | 302 | 260 | 47 | 168 | 101 | 197 | 127 | 1,803 |
| พ.ย.59 | n/a | 394 | 213 | 55 | 180 | 130 | 194 | 138 | 1,304 |
| ธ.ค.59 | 646 | 396 | 148 | 49 | 170 | 144 | 174 | 185 | 1,912 |
| ม.ค.60 | 502 | 413 | 210 | 43 | 164 | 159 | n/a | 160 | 1,651 |
| ก.พ.60 | 800 | 459 | 239 | 56 | 198 | 170 | 233 | 169 | 2,324 |
| มี.ค.60 | 725 | 521 | 223 | 56 | 165 | 191 | 313 | 191 | 2,385 |
| เม.ย.60 | 629 | 405 | 186 | 41 | 163 | 154 | 321 | 120 | 2,019 |
| พ.ค.60 | 781 | 482 | 226 | 41 | 180 | 171 | 352 | 163 | 2,396 |
| มิ.ย.60 | 588 | 494 | 252 | 30 | 146 | 144 | 296 | 184 | 2,134 |
| รวม | 5,272 | 3,866 | 1,957 | 418 | 1,534 | 1,364 | 2,080 | 1,437 | 17,928 |

*หมายเหตุ*. ศูนย์เฝ้าระวังการแพร่ระบาดยาเสพติด สำนักงานป้องกันและปราบปรามยาเสพติดประมวล.

 ผู้วิจัยเห็นว่า ปัญหายาเสพติดเป็นต้นเหตุทำลายชีวิตและครอบครัวของประชาชนชาวไทยลงเป็นจำนวนมาก เพราะสถานการณ์ของปัญหายาเสพติดในปัจจุบันได้เพิ่มความรุนแรงขึ้นทุกขณะ ยาเสพติดยังเป็นบ่อเกิดของปัญหาอื่น ๆ หลายด้าน นับตั้งแต่ ตัวผู้เสพเองซึ่งจะเกิดความทุกข์ ลำบากทั้งกายและใจ และเมื่อหาเงินซื้อยาไม่ได้ก็อาจจะก่อให้เกิดอาชญากรรมต่าง ๆ สร้างความเดือดร้อนให้พ่อแม่พี่น้อง และสังคมต้องสูญเสีย เงินทอง เสียเวลาทำมาหากิน ประเทศชาติต้องสูญเสียแรงงานและสูญเสียเงินงบประมาณในการปราบปรามและรักษาผู้ติดสิ่งเสพติด ดังที่พลเอก ประยุทธ์ จันทร์โอชา นายกรัฐมนตรีได้แถลงต่อสภานิติบัญญัติแห่งชาติในวันที่ 12 กันยายน 2557 ซึ่งได้กำหนดให้ปัญหายาเสพติดเป็นปัญหาเฉพาะหน้า ที่ต้องได้รับการป้องกันและแก้ไขโดยการบังคับใช้กฎหมายที่เข้มงวดและจัดการกับปัญหาอื่น ๆ ที่เชื่อมโยงต่อเนื่องให้เบ็ดเสร็จ โดยเฉพาะอย่างยิ่งปัญหาทางด้านอาชญากรรม และต่อมายังได้กล่าวไว้ว่า ปัญหา และภัยร้ายแรงที่เกิดขึ้นจากยาเสพติด เป็นภัยคุกคามความมั่นคงของมนุษยชาติ ปัญหายาเสพติดเป็นปัญหาที่ทำลาย ทั้งครอบครัว สังคม และส่งผลต่อความมั่นคงของประเทศ นอกจากนี้ ยังส่งผลต่อเนื่องไปยังปัญหา อื่น ๆ เช่น อาชญากรรม การฟอกเงิน การทุจริต คอร์รัปชัน การทำลายศักยภาพของประชากร ที่ก่อให้เกิดความสูญเสียด้านทรัพยากรมนุษย์ โดยเฉพาะเด็กและเยาวชนที่เป็นพลังสำคัญต่อการพัฒนาประเทศในอนาคต

 การแพร่ระบาดของยาเสพติดจึงเป็นปัญหาสำคัญที่สังคมต้องตระหนักและเป็นหน้าที่ของ ทุกคนในชาติที่ต้องร่วมมือร่วมใจในการป้องกัน รัฐบาลได้กำหนดให้การแก้ไขปัญหายาเสพติดเป็นวาระเร่งด่วนของชาติที่ต้องรีบเร่งดำเนินการ ด้วยการผนึกกำลังของทุกภาคส่วน ทั้งภาครัฐ ภาคเอกชน ภาคประชาสังคม ตามแผนประชารัฐ โดยมีเป้าหมายคือ การขจัดยาเสพติดให้หมดไปจากสังคมโดยสิ้นเชิง (คำปราศรัยพลเอก ประยุทธ์ จันทร์โอชา นายกรัฐมนตรีเนื่องในโอกาสวันต่อต้านยาเสพติดโลก ประจำปี พ.ศ. 2560) จากคำกล่าวข้างต้นผู้วิจัยเห็นว่า ปัญหายาเสพติดเป็นบ่อเกิดของปัญหาต่าง ๆ มากมายโดยเฉพาะอย่างยิ่งปัญหาอาชญากรรม ซึ่งสอดคล้องกับแนวคิดของศาสตราจารย์ ดร.เกรียงศักดิ์ เจริญวงศ์ศักดิ์ ที่ได้ให้แนวคิดที่ว่า ยาเสพติดเป็นเสมือนกับเชื้อโรคร้ายที่เข้าจู่โจมร่างกายทีละส่วนให้ค่อย ๆ อ่อนแอลงจนอาจเสียชีวิตไปในท้ายสุดโดยเฉพาะเด็กและเยาวชน กลุ่มคนที่มีความอ่อนแอที่สุดที่ยังไม่สามารถช่วยเหลือหรือป้องกันตัวเองได้ (เกรียงศักดิ์ เจริญวงศ์ศักดิ์, 2545, น. 75) ซึ่งในเรื่องเดียวกันนี้ ร.ศ.สุพัตรา สุภาพ ได้ให้แนวคิดเกี่ยวกับสาเหตุการติดยาเสพติดไว้ว่า มีสาเหตุทางสังคม เศรษฐกิจ และวัฒนธรรม สิ่งที่สำคัญคือความอ่อนไหวทางอารมณ์และจิตใจของผู้ใช้ยาเสพติดจึงเป็นที่มาของปัญหาอาชญากรรมซึ่งเป็นปัญหาสังคม ที่คุกคามสวัสดิภาพ ความสงบเรียบร้อย ความผาสุกหรือความสงบสุขของประชาชน และความเป็นระเบียบเรียบร้องของคนในสังคมเป็นอย่างมาก (สุพัตรา สุภาพ, 2539, น. 3)

 การที่ยาเสพติดเป็นบ่อเกิดของปัญหาเหล่านี้ การแก้ไขปัญหาของภาครัฐ โดยการลดจำนวนผู้ติดยาเสพติดหรือผู้เสพและการป้องกันมิให้กลุ่มเสี่ยงหรือกลุ่มใหม่เข้าไปเป็นเหยื่อของยาเสพติด โดยการให้ทุกภาคส่วนของสังคมเข้ามาดูแลแก้ไข มาตรการการบังคับใช้กฎหมายจึงมีความสำคัญเป็นอย่างยิ่งที่จะควบคุมหรือลดการแพร่ระบาดของยาเสพติดได้อย่างมีประสิทธิภาพ ถือเป็นมาตรการหลักในการปราบปรามยาเสพติดให้โทษ ที่ผ่านมาประเทศไทยมีกฎหมายที่บัญญัติขึ้น เพื่อควบคุมและปราบปรามยาเสพติดที่สำคัญ จำนวน5 ฉบับ คือ

 1. พระราชบัญญัติป้องกันและปราบปรามยาเสพติด พ.ศ.2519

 2. พระราชบัญญัติยาเสพติดให้โทษ พ.ศ.2522

 3. พระราชบัญญัติมาตรการในการปราบปรามผู้กระทำความผิดเกี่ยวกับยาเสพติด พ.ศ. 2534

 4. พระราชบัญญัติวัตถุที่ออกฤทธิ์ต่อจิตและประสาท พ.ศ.2518

 5. พระราชกำหนดป้องกันการใช้สารระเหย พ.ศ.2533

 เนื่องจากสถานการณ์การแพร่ระบาดของยาเสพติดไปสู่ประชาชนในสังคมทวีความรุนแรงยิ่งขึ้น ดังนั้นมาตรการในการควบคุมและปราบปรามยาเสพติดตามบทบัญญัติของกฎหมายดังกล่าวจึงไม่สัมฤทธิ์ผลเท่าที่ควร รัฐบาลจึงได้ดำเนินการวางมาตรการในการแก้ไขปัญหายาเสพติดขึ้นใหม่โดยการปรับปรุงแก้ไขกฎหมายที่เกี่ยวข้อง จำนวน 3 ฉบับ คือ

 1. พระราชบัญญัติฟื้นฟูสมรรถภาพผู้ติดยาเสพติด พ.ศ. 2545

 2. พระราชบัญญัติยาเสพติดให้โทษ (ฉบับที่ 5) พ.ศ. 2545

 3. พระราชบัญญัติป้องกันและปราบปรามยาเสพติด (ฉบับที่ 4) พ.ศ. 2545

 ผู้วิจัยเห็นว่า การบริหารงานหรือปฏิบัติการตามนโยบายของรัฐ ในเรื่องของยาเสพติด จึงเป็นอีกหนึ่งประเด็นทางกฎหมายที่เกี่ยวข้องกับกับการปราบปรามยาเสพติดให้โทษ โดยได้มีการปรับปรุงแก้ไขมาโดยตลอด แต่ยาเสพติดให้โทษก็ยังคงระบาดอยู่อย่างกว้างขวาง การแก้ไขปัญหาดังกล่าว จึงมีความจำเป็นอย่างยิ่งที่ผู้เกี่ยวข้องทุกภาคส่วนของสังคมจะต้องเข้ามามีส่วนร่วมในการแก้ไข พินิจ ลาภธนานนท์ (2550, น. 4) ได้ศึกษาถึงสงครามยาเสพติด การแก้ไขปัญหาที่ไม่ยั่งยืน เป็นความพยายามส่วนหนึ่งที่จะสังเคราะห์ข้อมูลจากการศึกษาวิจัยหลาย ๆ โครงการร่วมกัน ของเครือข่ายวิชาการสารเสพติด จึงทำให้สามารถรวบรวมและสังเคราะห์ข้อมูลที่เกี่ยวข้องกับปัญหายาเสพติดและผลกระทบทางสังคมที่เกิดจากการประกาศสงครามยาเสพติด ส่วนชาติชาย สุทธิกลม (2549, น. 4,11) ได้ศึกษาการบังคับใช้กฎหมายในคดียาเสพติด:ปัญหาอุปสรรคและ แนวทางแก้ไขพบว่า ลักษณะโครงสร้างของการกระทำความผิดขององค์กรอาชญากรรมยาเสพติดนั้น ตัวคนหรือผู้บงการ โดยส่วนใหญ่จะมีการกระทำที่เกี่ยวข้องกับการวางแผน การสั่งการหรือมอบหมายให้บุคคลอื่นดำเนินการตามแผนที่ตนวางไว้ โดยจะไม่เข้ามาใกล้กับตัวยาเสพติดโดยจะมีการตัดตอน การสั่งการ การมอบหมายบุคคลในองค์กรรับผิดชอบในแต่ละช่วงหรือในแต่ละขั้นตอนในการกระทำความผิด ส่วนการดำเนินการตามขั้นตอนและวิธีการของกระบวนการยุติธรรมเป็นไปตามปกติกับคดีอาญาทั่วไป เมื่อนำมาใช้กับอาชญากรรมที่เป็นคดียาเสพติด จึงไม่เกิดศักยภาพทางประสิทธิภาพและประสิทธิผลในการคุ้มครองสังคมได้ จากผลการศึกษา ที่ได้กล่าวมาข้างต้น ผู้วิจัยวิเคราะห์แล้วเห็นว่า การบริหารงานหรือปฏิบัติการตามนโยบายของรัฐนั้น ต้องมีลักษณะของการเพิ่มมาตรการพิเศษอันมีสาเหตุจากปัญหาความซับซ้อนของอาชญากรรม รวมทั้งความยุ่งยากในการรวบรวมพยานหลักฐาน การฟ้องร้องดาเนินคดี และการลงโทษ เสริมเข้าไปในกระบวนการยุติธรรมทางอาญา เพื่อให้มีศักยภาพในการดำเนินการได้เหมาะสมหรือเท่าทันกับอาชญากรรมเกี่ยวกับยาเสพติด ปัญหายาเสพติดเป็นปัญหาที่สำคัญมากที่ส่งผลกระทบต่อภาวะสุขภาพของคนในชุมชนแออัด และชุมชนแออัดเป็นแหล่งการแพร่ระบาดสารเสพติดทุกชนิด (พรเพ็ญ เพชรสุขศิริ, 2541, น. 5)

 ผู้วิจัยวิเคราะห์แล้วเห็นว่า ความรุนแรงของสถานการณ์ และความสำคัญของการต่อต้านการลักลอบนำยาเสพติดจากประเทศเพื่อนบ้าน เข้ามาทางภาคเหนือตอนบนของไทย ที่มีส่วนสำคัญ ทำให้ปัญหายาเสพติดในประเทศไทยมีความรุนแรง ดังจะเห็นได้จากรัฐบาลทุกยุคสมัยได้ประกาศปัญหายาเสพติดเป็นวาระเร่งด่วนแห่งชาติ ถึงแม้ว่าจะมีการประกาศกฎหมายเพิ่มโทษในการดำเนินคดีในการกระทำผิดตามพระราชบัญญัติยาเสพติดให้โทษ พ.ศ. 2522 พบว่า ส่วนใหญ่จะถูกดำเนินคดีในข้อหา มีไว้ในความครอบครอง, มีไว้ในความครอบครองและจำหน่าย, มีไว้เพื่อเสพ, ยุยงส่งเสริมให้ผู้อื่นเสพ เป็นต้น ในส่วนของพื้นที่ภาคเหนือตอนบนของประเทศไทยที่แตกต่างออกไปจากคดียาเสพติดรายอื่น ๆ ที่เห็นได้ชัด เช่น ข้อหาผลิต, ข้อหานำเข้ามาในราชอาณาจักร ทั้ง 2 ข้อหานี้ มีโทษถึงประหารชีวิต แต่สถานการณ์การค้ายาเสพติดที่ลักลอบนำยาเสพติดจากประเทศเพื่อนบ้านเข้ามาทางภาคเหนือตอนบนของไทย ที่ยังมีแนวโน้มเพิ่มสูงขึ้น ขณะเดียวกัน องค์ความรู้เพื่อที่จะเข้าใจกระบวนการค้ายาเสพติดในพื้นที่ภาคเหนือตอนบนของไทย ที่ดำเนินงานในลักษณะที่เป็นเครือข่าย และสาเหตุที่ส่งผลต่อกระบวนการค้ายาเสพติดในพื้นที่ภาคเหนือตอนบนของไทยยังมีอยู่ค่อนข้างจำกัด เพราะเป็นเครือข่ายการค้ายาเสพติดเพื่อมุ่งสร้างผลประโยชน์ผ่านกระบวนการค้ายาเสพติด หากสามารถเข้าใจถึงกระบวนการค้ายาเสพติดในพื้นที่ภาคเหนือตอนบนของไทยและรูปแบบของเครือข่ายกระบวนการค้ายาเสพติดในพื้นที่รวมทั้งสาเหตุที่ส่งผลต่อกระบวนการค้ายาเสพติดในพื้นที่ภาคเหนือตอนบนของไทย จะสามารถทำให้หาแนวทางในการสกัดกั้นและปราบปรามกระบวนการค้ายาเสพติดที่ลักลอบนำเข้ายาเสพติดจากประเทศเพื่อนบ้านเข้ามาทางภาคเหนือตอนบนของไทยให้หมดสิ้นไปและเสนอแนวทางในการป้องกันปัญหา ยาเสพติดต่อไป

 ดังนั้น การศึกษาเรื่องกระบวนการค้ายาเสพติดในเขตพื้นที่ภาคเหนือตอนบนของประเทศไทย จึงมุ่งที่จะทำความเข้าใจปรากฏการณ์ กระบวนการค้ายาเสพติดในพื้นที่ภาคเหนือตอนบนของไทยว่ามีกระบวนการอย่างไร และเครือข่ายการค้ายาเสพติดที่ในพื้นที่ภาคเหนือตอนบนในประเทศไทยว่ามีรูปแบบอย่างไร รวมทั้งมีสาเหตุใดบ้างที่ส่งผลต่อกระบวนการค้ายาเสพติดในพื้นที่ภาคเหนือตอนบนของประเทศไทยซึ่งผลการศึกษาน่าจะทำให้ได้องค์ความรู้ที่สำคัญต่อการทำความเข้าใจกระบวนการค้ายาเสพติดในพื้นที่ภาคเหนือตอนบนของประเทศไทย และจะสามารถนำผลการศึกษาไปใช้เป็นข้อเสนอแนวทางในการวางนโยบายทางสังคมแก่องค์กรหรือหน่วยงาน ที่เกี่ยวข้อง เพื่อแก้ไขปัญหายาเสพติดได้ต่อไป

**1.2 คำถามการวิจัย**

 1.2.1 กระบวนการค้ายาเสพติดในเขตพื้นที่ภาคเหนือตอนบนของประเทศไทย มีกระบวนการอย่างไร

 1.2.2 เครือข่ายการค้ายาเสพติดในเขตพื้นที่ภาคเหนือตอนบนของประเทศไทย มีรูปแบบอย่างไร

 1.2.3 สาเหตุใดบ้างที่นำไปสู่กระบวนการค้ายาเสพติดในเขตพื้นที่ภาคเหนือตอนบน ของประเทศไทย

**1.3 วัตถุประสงค์การวิจัย**

 1.3.1 เพื่อศึกษากระบวนการค้ายาเสพติดในเขตพื้นที่ภาคเหนือตอนบนของประเทศไทย

 1.3.2 เพื่อศึกษาเครือข่ายการค้ายาเสพติดในเขตพื้นที่ภาคเหนือตอนบนของประเทศไทย

 1.3.3 เพื่อศึกษาสาเหตุที่นำไปสู่กระบวนการค้ายาเสพติดในเขตพื้นที่ภาคเหนือตอนบน ของประเทศไทย

**1.4 ประโยชน์ที่ได้รับ**

 1.4.1 ได้ทราบถึงกระบวนการค้ายาเสพติดในเขตพื้นที่ภาคเหนือตอนบนของประเทศไทย เพื่อใช้ในการปรับปรุงรูปแบบมาตรการสกัดกั้นของภาครัฐ เช่น สำนักการป้องกันและปราบปรามยาเสพติด สำนักงานตำรวจแห่งชาติ และยังสามารถนำรูปแบบกระบวนการค้ายาเสพติดในเขตพื้นที่ภาคเหนือตอนบนมาเป็นแนวทางกำหนดโยบายและแผนยุทธศาสตร์ได้

 14.2 ได้ทราบถึงรูปแบบเครือข่ายการค้ายาเสพติดในเขตพื้นที่ภาคเหนือตอนบน ของประเทศไทย เพื่อใช้ในการลดปัญหาอาชญากรรมที่จะเกิดขึ้นในสังคม โดยการบังคับใช้กฎหมายเสริมสร้างแนวทางในการลดระดับของเครือขายยาเสพติดโดยการปรับเปลี่ยนพฤติกรรมของคนในสังคม หน่วยงานที่จะนำไปใช้ได้เช่น สำนักงานตำรวจแห่งชาติ กรมการปกครอง องค์กรปกครองส่วนท้องถิ่น

 1.4.3 ได้ทราบถึงสาเหตุที่เกี่ยวข้องต่อกระบวนการค้ายาเสพติดในเขตพื้นที่ภาคเหนือตอนบนของประเทศไทย เพื่อนนำไปแก้ไขปัญหาให้ตรงจุดและตรงเป้าหมายในการเสริมสร้างภูมิคุ้มกันยาเสพติดให้คนในสังคมได้ หน่วยงานที่เกี่ยวข้องและสามารถนำไปปรับใช้ได้เช่น องค์กรปกครองส่วนท้องถิ่น

 1.4.4 สามารถใช้ผลการวิจัยเป็นแนวทางในการกำหนดหรือปรับปรุงนโยบาย แผน และมาตรการ เพื่อเป็นกลไกในการต่อต้านกระบวนการค้ายาเสพติดในเขตพื้นที่ภาคเหนือตอนบนของประเทศไทย และเพื่อกำจัดหรือลดศักยภาพของเครือข่ายการค้ายาเสพติดในเขตพื้นที่ภาคเหนือตอนบนของประเทศไทย รวมทั้งกำจัดหรือลดทอนอิทธิพลหรือผลของสาเหตุที่เกี่ยวข้องที่ส่งเสริมกระบวนการค้ายาเสพติดในเขตพื้นที่ภาคเหนือตอนบนของประเทศไทย และป้องกันการนำเข้ายาเสพติดจากประเทศเพื่อนบ้านเข้ามาในประเทศไทย ลดการแพร่ระบาดของยาเสพติดในสังคมไทย สามารถแก้ไขปัญหายาเสพติด ทั้งของหน่วยงานรัฐและเอกชน ได้อย่างมีประสิทธิภาพ อีกทั้งสามารถนำไปเผยแพร่ให้ประชาชนได้ทราบและรู้จักวิธีการป้องกันตนเอง ญาติพี่น้อง และคนใกล้ชิด ไม่ให้ตกเป็นเหยื่อของกระบวนการค้ายาเสพติด

**1.5 ขอบเขตการวิจัย**

 การวิจัยครั้งนี้ ศึกษากระบวนการค้ายาเสพติดในเขตพื้นที่ภาคเหนือตอนบนของประเทศไทย ซึ่งครอบคลุมประเด็นลักษณะการครอบครองและวิธีการผลิตยาเสพติด ซึ่งได้แก่ ลักษณะตั้งแต่ การเพาะ การปลูก การทำ การผสม การปรุงแต่ง การแปรสภาพ การเปลี่ยนรูป การสังเคราะห์ ทางวิทยาศาสตร์และการแบ่งบรรจุหรือการรวมบรรจุตลอดจนการนำวัตถุดิบและสารบางอย่าง ซึ่งเป็นปัจจัยในการผลิตมาแปรสภาพเป็นยาเสพติด รวมถึงสารตั้งต้นที่ใช้ในการผลิตยาเสพติด การบรรจุยาเสพติด การซุกซ่อนยาเสพติด และการครอบครองยาเสพติด ส่วนวิธีการส่งมอบยาเสพติด อันได้แก่ ลักษณะของการลำเลียงยาเสพติดของนักค้ายาเสพติดไปยังจุดหมายปลายทางที่กำหนดไว้ โดยมีการนัดหมายเวลา สถานที่และวิธีการติดต่อสื่อสารที่สะดวกรวดเร็ว จะใช้การลำเลียง ยาเสพติดโดยการใช้คนเป็นผู้ลำเลียงยาเสพติด บางครั้งจะใช้รถยนต์นั่งส่วนบุคคลลำลียงยาเสพติดมีการดัดแปลงสภาพรถเพื่อใช้ซุกซ่อนยาเสพติด หรือจะใช้รถโดยสารประจำทางโดยการฝากเป็นพัสดุ มากับรถโดยสารประจำทาง และวิธีการส่งมอบทรัพย์ผลประโยชน์อันได้มาซึ่งการค้า ยาเสพติดอันได้แก่ ลักษณะของการส่งมอบและรับมอบผล ประโยชน์ ที่ได้จากการค้ายาเสพติด ซึ่งเป็นการตกลงกันระหว่างนักค้ายาเสพติดกับลูกค้า ที่จะแลกเปลี่ยนผลประโยชน์ซึ่งกันและกันโดยได้มีการนัดเวลา สถานที่และวิธีการติดต่อสื่อสารกันในการรับ มอบผลประโยชน์ที่ได้ตกลงกันไว้ ส่วนใหญ่จะมีการแลกเปลี่ยนผลประโยชน์โดยใช้เงินสด โดยใช้วิธีการโอนเงินเข้าบัญชีของผู้ค้ายาเสพติดที่ได้ให้ไว้ก่อนแล้ว สถานที่ที่ใช้โอนเงินจะเป็นตามห้างสรรพสินค้า ที่มีคนพลุกพล่าน จะได้ไม่เป็นที่สังเกตของผู้คนและเจ้าหน้าที่ของรัฐ ส่วนสิ่งของอย่างอื่นที่จะนำมาแลกเปลี่ยนกับ ยาเสพติดมีอยู่บ้างแต่เป็นส่วนน้อย เช่น ทองคำ รถยนต์ เป็นต้น

 ส่วนประเด็นรูปแบบเครือข่ายการค้ายาเสพติดในเขตพื้นที่ภาคเหนือตอนบนของประเทศไทยนั้น ครอบคลุมประเด็นองค์ประกอบลักษณะความสัมพันธ์ ซึ่งประกอบไปด้วยองค์ประกอบของเครือข่าย ลักษณะของโครงสร้างความสัมพันธ์ทางสังคมของเครือข่าย ลักษณะความสัมพันธ์ทางสังคมภายในเครือข่าย กระบวนการสร้างเครือข่าย และผลงานเครือข่าย ของเครือข่ายการค้า ยาเสพติด ในกระบวนการค้ายาเสพติดในเขตพื้นที่ภาคเหนือตอนบนของประเทศไทย

 ประเด็นสาเหตุที่นำไปสู่กระบวนการค้ายาเสพติดในเขตพื้นที่ภาคเหนือตอนบนของประเทศไทยนั้น ครอบคลุมประเด็นองค์ประกอบลักษณะความสัมพันธ์ของเหตุ หรือหนทางแห่งเหตุ อันเป็นสิ่งให้เป็นไปของกระบวนการค้ายาเสพติด ซึ่งประกอบไปด้วย สาเหตุส่วนบุคคล ครอบคลุมถึงสาเหตุจากภูมิหลังส่วนบุคคล สาเหตุจากภายในครอบครัว และสาเหตุจากความจำเป็นในอาชีพ ส่วนประเด็นสาเหตุการเข้าถึงยาเสพติดนั้น ครอบคลุมถึงสาเหตุจากการถูกชักชวน การชักชวนของคนอื่น สาเหตุจากความผูกพันทางสังคม สาเหตุจากปัญหาเศรษฐกิจและการเมือง และสาเหตุจากการขาดความรู้ในเรื่องยาเสพติด และประเด็นที่เกิดจากสาเหตุทางสังคม ประเพณีและวัฒนธรรมที่เอื้อต่อการเข้าสู่กระบวน การหรือเครือข่ายยาเสพติด ประเด็นเหล่านี้ ล้วนเป็นสาเหตุที่ทำให้เข้าไปมีส่วนเกี่ยวข้องกับยาเสพติด ในกระบวนการค้ายาเสพติดในเขตพื้นที่ภาคเหนือตอนบนของประเทศไทย

 จะเห็นได้ว่า สภาพเศรษฐกิจ การเมือง สังคม กฎหมาย ประเพณีและวัฒนธรรมของผู้เสพ (เหยื่อ) และผู้ค้าของกระบวนการค้ายาเสพติด ซึ่งประกอบด้วย สาเหตุส่วนบุคคลของผู้เสพ (เหยื่อ)และผู้ค้ายาเสพติด สาเหตุการเข้าถึงยาเสพติดของผู้เสพ (เหยื่อ) และผู้ค้ายาเสพติด สาเหตุทางสังคม ประเพณีและวัฒนธรรมที่เอื้อต่อการเข้าสู่กระบวน การหรือเครือข่ายยาเสพติดของผู้เสพ (เหยื่อ) และผู้ค้ายาเสพติด ทั้งนี้ ครอบคลุมกลุ่มเป้าหมาย ได้แก่ นักค้ายาเสพติดที่ถูกกล่าวหาว่ากระทำผิดหรือถูกศาลพิพากษาตัดสินว่ากระทำผิดในคดีที่เกี่ยวกับการค้ายาเสพติดให้โทษ ซึ่งถูกควบคุมตัวในเรือนจำในสังกัดกระทรวงยุติธรรม และยินดีให้ข้อมูลในเชิงลึกในฐานะของนักค้ายาเสพติด นักเสพยาเสพติด ที่ถูกกล่าวหาว่ากระทำผิดหรือถูกศาลพิพากษาตัดสินว่ากระทำผิดในคดีที่เกี่ยวกับการค้ายาเสพติดให้โทษในประเทศไทยและศาลมีคำพิพากษาให้เข้ารับบำบัดและฟื้นฟูสมรรถภาพ ผู้ติดยาเสพติดในสถานบำบัด โดยยินดีให้ข้อมูลในเชิงลึกในฐานะของผู้เสพยาเสพติด และบุคลากรที่เกี่ยวข้องโดยตรงกับการต่อต้านการค้ายาเสพติดในประเทศไทย ได้แก่ เจ้าหน้าที่สถานบำบัดและฟื้นฟูสมรรถภาพผู้ติดยาเสพติดในเขตพื้นที่ภาคเหนือตอนบน เจ้าหน้าที่ตำรวจที่ปฏิบัติหน้าที่สืบสวนและจับกุมผู้ค้า ผู้เสพและผู้ครอบครองยาเสพติดในเขตพื้นที่ภาคเหนือตอนบน เจ้าหน้าที่สำนักงานป้องกันและปราบปรามยาเสพติด ภาค 5 และเจ้าหน้าที่ฝ่ายปกครองที่อยู่ในพื้นที่ติดต่อกับประเทศเพื่อนบ้านภาคเหนือตอนบน ที่เกี่ยวข้องโดยตรงกับการต่อต้านการค้ายาเสพติด

**1.6 นิยามศัพท์เฉพาะ**

 การวิจัยครั้งนี้กำหนดนิยามคำเฉพาะในการวิจัยดังต่อไปนี้

“ยาเสพติด” หมายถึงวัตถุมีพิษชนิดหนึ่ง ที่เป็นสารหรือยาที่ได้จากพืชหรือ ส่วนของพืช ที่เป็นผลิตภัณฑ์จากธรรมชาติ หรือจากการสังเคราะห์สารเคมี แล้วให้ผลผลิตเป็นยาเสพติดให้โทษ เมือผู้ใดเสพเข้าสู่ร่างกาย ด้วยการรับประทาน ดม สูบ หรือและฉีดซ้ำ ๆ เป็นเวลานาน ๆ ติดต่อกัน จะก่อให้เกิดอาการพิษเรื้อรัง ตกเป็นทาสอยู่ใต้อำนาจของสิ่งที่เสพเข้าไปต้องเพิ่มปริมาณ การเสพมากขึ้นเรื่อย ๆ เมื่อขาดยาหรือหยุดเสพจะปรากฏอาการถอนยามีอาการผิดปกติร่างกายและจิตใจเสื่อมโทรม และเป็นต้นเหตุแห่งอาชญากรรมที่ก่อให้เกิดความเดือดร้อนในสังคม

“การค้ายาเสพติด” หมายถึง ลักษณะตั้งแต่การเพาะ การปลูก การทำ การผสม การปรุงแต่ง การแปรสภาพ การเปลี่ยนรูป การสังเคราะห์ทางวิทยาศาสตร์และการแบ่งบรรจุหรือการรวมบรรจุตลอดจนการนำวัตถุดิบและสารบางอย่างซึ่งเป็นปัจจัยในการผลิตมาแปรสภาพเป็นยาเสพติด รวมถึงสารตั้งต้นที่ใช้ในการผลิตยาเสพติด การบรรจุยาเสพติด การซุกซ่อนยาเสพติด และการครอบครอง ยาเสพติด อันประกอบไปด้วยวิธีการผลิตยาเสพติด การส่งมอบยาเสพติด และการส่งมอบทรัพย์ผลประโยชน์อันได้มาซึ่งการค้ายาเสพติด

“เครือข่ายการค้ายาเสพติด” หมายถึง ลักษณะความสัมพันธ์ซึ่งประกอบด้วยองค์ประกอบของเครือข่าย ลักษณะของโครงสร้างความสัมพันธ์ทางสังคมของเครือข่าย ลักษณะความสัมพันธ์ทางสังคมภายในเครือข่าย กระบวนการสร้างเครือข่าย และผลงานเครือข่าย ในกระบวนการค้า ยาเสพติดในเขตพื้นที่ภาคเหนือตอนบนของประเทศไทย

 “สาเหตุที่นำไปสู่การค้ายาเสพติด” หมายถึง ลักษณะความสัมพันธ์ของเหตุ หรือหนทางแห่งเหตุ อันเป็นสิ่งให้เป็นไปของกระบวนการค้ายาเสพติด ซึ่งประกอบด้วย สาเหตุส่วนบุคคล ครอบคลุมถึงสาเหตุจากภูมิหลังส่วนบุคคล สาเหตุจากภายในครอบครัว และสาเหตุจากความจำเป็นในอาชีพ ส่วนประเด็นสาเหตุการเข้าถึงยาเสพติดนั้น ครอบคลุมถึงสาเหตุจากการถูกชักชวน การชักชวนของคนอื่น สาเหตุจากความผูกพันทางสังคม สาเหตุจากปัญหาเศรษฐกิจและการเมือง และสาเหตุจากการขาดความรู้ในเรื่องยาเสพติด และประเด็นที่เกิดจากสาเหตุทางสังคม ประเพณีและวัฒนธรรมที่เอื้อต่อการเข้าสู่กระบวน การหรือเครือข่ายยาเสพติด

“ภาคเหนือตอนบนของประเทศไทย” หมายถึง พื้นที่ที่อยู่ทางภาคเหนือของประเทศไทย มี 8 จังหวัด ประกอบด้วย จังหวัดเชียงใหม่ จังหวัดเชียงราย จังหวัดลำพูน จังหวัดแม่ฮ่องสอน จังหวัดลำปาง จังหวัดพะเยา จังหวัดแพร่ และจังหวัดน่าน